Sjúrður Skaale (JF), 2023-05-12:
Tak for det.
»Jeg er fuldstændig ligeglad med de fiskeriaftaler.«
Sådan sagde Det Konservative Folkepartis formand forleden i DR-programmet »Skyggekrigen«, og det er blevet genspillet mange gange af samme kanal siden.
Er det mon kun, fordi DR er så betaget af en politiker med grundfæstede værdier, der samtidig er stærk og handlekraftig, og at hans ord derfor har fortjent at blive brændt ind i folks bevidsthed?
Eller kan grunden måske også tænkes at være, at Søren Pape Poulsens ord var en reaktion på DR's afsløringer og dermed også var med til at løfte DR op, at Søren Pape Poulsens kontante og vrede ord viste betydningen af DR's arbejde, og at der i ordene og i vreden lå en anerkendelse af DR's store indsats for den nationale sikkerhed?
I hvert fald var billedet, der stod tilbage, at det er DR's journalister, der agerer, mens politikerne reagerer.
Der var ingen tvivl om, hvem der fik den anden til at flytte sig, hvem der havde magten.
En fri og gravende, pågående presse er fuldstændig afgørende for et sundt demokrati.
Uden den er der ikke noget sundt demokrati.
Men journalister har én ting tilfælles med politikere.
De vil også gerne have magt.
De vil også gerne sætte dagsordenen.
De vil også gerne bestemme, hvad der tales om, hvad der tænkes på.
Sådan er vi på begge sider af kameraet.
Jo mere en afsløring bliver pumpet op, jo mere bliver journalisten, der står bag afsløringen, også pumpet op.
Og måske er det nogle gange grunden til, at afsløringen bliver pumpet op.
Da Søren Pape Poulsen sagde, at han var fuldstændig ligeglad med fiskeriaftaler, havde han lige fået stukket en afsløring op i næsen.
Han var i journalisternes vold og under pres, og han skulle her og nu give en reaktion, der viste, at han var en seriøs og handlekraftig politiker.
Og han vidste også, at jo større anerkendelse af journalisternes arbejde, han gav gennem en kraftig reaktion, jo større eksponering af Søren Pape Poulsen.
At det var hensigten, kan vi måske se ud fra det faktum, at Det Konservative Folkeparti ikke har nogen mandater til stede her i dag, hvor vi diskuterer substansen i stedet for at aflevere oneliners.
Jeg vil gerne benytte lejligheden til at advare imod det, som Det Konservative Folkepartis formand sagde.
For hvis den udtalelse var kommet fra regeringen, ville den have medført en krise mellem vores lande.
For hvis man er ligeglad med Færøernes fiskeriaftaler, er man ligeglad med det, som fællesskabet består af; det, der har gjort det til en succes, nemlig respekten for hinanden.
Så er man ligeglad med færøske myndigheder, ligeglad med vores beføjelser, faktisk ligeglad med Færøernes demokrati.
Og man kan ikke i sikkerhedens navn for at beskytte demokratiet sætte demokratiet til side.
Sikkerhedspolitik er formelt set et dansk anliggende, men fiskeripolitik er et færøsk.
Og i disse dage er der fuldstændig totalt hundrede procent overlap mellem de to.
Derfor må vi gå varsomt frem.
Demokrati handler ikke om, at man skal træffe den ene eller den anden beslutning, men om, hvordan kollektive beslutninger træffes.
Det handler om en proces.
Det betyder ikke, at alle beslutninger er lige gode, slet ikke når det handler om sikkerhed, om ansvar i verden og loyalitet over for vores allierede.
I en situation som den aktuelle kan ingen tillade sig at være uansvarlig.
Lige så lidt som man i Danmark kan være ligeglad med fiskeriaftaler, som Færøerne indgår, lige så lidt kan man på Færøerne være ligeglad med sikkerhedspolitik.